አምስተኛው ምክንያት ደግሞ አዳዲስ ሐሳቦች ወደ ቋንቋው ሲመጡ ስያሜ ቃላት የሚያዘጋጅ ወይም በፕሮፌሰር ባየ ይማም ቋንቋ ለመናገር ‹በቋንቋ ሥርዓት መሠረት ቃላትን የሚያዋልድ› አካል ወይም ተቋም አለመኖሩ ያስከተለው ጣጣ ነው፡፡ ከሰባ ዓመታት በፊት እግር ኳስ አዲስ ሐሳብ ሆኖ ወደ ኢትዮጵያ ሲመጣ እነ ይድነቃቸው ተሰማና ፍቅሩ ኪዳኔ መጀመሪያ ያደረጉት ነገር ለዛሬ ሥራችን ምሳሌ የሚሆን ነው፡፡ የእግር ኳስን ሕግ ወደ ኢትዮጵያ ሲያመጡ ለአያሌ የእግር ኳስ ሐሳቦች የአማርኛ አቻ ትርጉም ነው የፈጠሩት፡፡ ቡድን፣ በረኛ፣ ፍጹም ቅጣት ምት፣ የማዕዘን ምት፣ የመሥመር ውርወራ፣ ዳኛ፣ የመሥመር ዳኛ፣ አማካይ፣ አጥቂ፣ ተከላካይ፣ የመሳሰሉት ቃላትና ሐረጎች ያኔ የመጡ ናቸው፡፡ የሚያሳዝነው ያ ሁሉ እንዳልተለፋበት የዛሬ የስፖርት ጋዜጠኞች ‹ፔናሊቲ፣ ፔናሊቲ ቦክስ፣ ሪፈሪ፣ ዲፌንደር፣ ስኳድ፣ ቲም› እያሉ ወደ ኋላ ሲመለሱ መሰማታቸው ነው፡፡
